SKRIFTLIG FORESPØRGSEL E-3422/01

af Gerard Collins (UEN) til Rådet

(13. december 2001)

Om: Det belgiske formandskab og foranstaltninger for små og mellemstore virksomheder og mikrovirksomheder

Vil Rådet oplyse, hvilke foranstaltninger det har truffet under det belgiske formandskab med det formål at fremme udviklingen af små og mellemstore virksomheder og mikrovirksomheder i de seneste seks måneder, navnlig med hensyn til de mindre udviklede regioner og øområder, og vil det oplyse, hvilke initiativer inden for dette område, der vil skulle viderebehandles under det spanske formandskab?

Svar

(18. marts 2002)

1. Det belgiske formandskab har i overensstemmelse med konklusionerne fra Det Europæiske Råd i Lissabon, lagt særlig vægt på SMV, og navnlig små virksomheder og virksomheder i opstartfasen. Det

belgiske formandskab har derfor tilrettelagt talrige arrangementer, der har været centreret om SMV's rolle, bl.a. en konference den 24. og 25. oktober 2001 i Louvain-la-Neuve vedrørende Finansiering af SMV'er: europæisk holdning.

2. På samlingen i Rådet (energi og industri) den 4.-5. december 2001 drøftede Rådet de små og mellemstore virksomheders specifikke problemer, bl.a. i en række konklusioner:

- Rådet konklusioner om iværksættelse af målene fra Lissabon inden for virksomhedspolitikken, hvori Rådet opfordrer medlemsstaterne til:

at gøre status over erfaringerne i de medlemsstater, hvis vækst og produktivitetsresultater har været eksemplariske siden midten af 1990'erne, for at se hvilken lære man kan drage af anvendelsen og udbredelsen af IKT, og hvilke aktioner der har været medvirkende til at gøre det lettere og hurtigere for europæiske virksomheder, navnlig SME'er, at indføre IKT

- og opfordrer medlemsstaterne og Kommissionen til:

at fortsætte arbejdet med benchmarking, navnlig hvad angår SME'er, og til fortsat at fremlægge de relevante resultattavler.

- Rådets konklusioner vedrørende små og mellemstore virksomheders adgang til finansiering, hvori Rådet opfordrer Kommissionen til:

- at stimulere professionalismen hos de forskellige aktører på finansieringsområdet for aktier ved at pege på eksempler på god praksis inden for offentlig og privat erhvervsuddannelse;

- at fremme kontakter mellem banker, andre finansielle kapitalindskydere og SMV med henblik på at udarbejde en europæisk adfærdskodeks mellem banker og SMV, så de får bedre forståelse for hinanden, og at finde frem til bedste praksis for, hvordan de administrative procedurer i forbindelse med finansiering eller offentlige garantier kan gøres mindre komplicerede

- regelmæssigt at vurdere SMV's adgang til finansiering;

- at undersøge, hvordan misforholdet mellem information på kapitaludbuds- og på kapitalefterspørgselssiden kan mindskes, idet der især fokuseres på risikovurderingsmetoder, der er tilgængelige, transparente og tilpasset SMV's behov;

- at udforske mulighederne for at øge kapitalmarkedernes likviditet;

- at forelægge en første statusrapport i 2003.

- Rådets konklusioner om statsstøtte, hvori det bl.a. opfordrer medlemsstaterne til:

at omkanalisere støtten i retning af horisontale mål, herunder samhørighed og, hvor det er relevant, små og mellemstore virksomheder (SMV'er)

3. Ved den lejlighed noterede Rådet sig desuden den østrigske delegationens oplysninger om, hvilke konsekvenser den kommende nye Basel-aftale om kapitalkonvergens kan få for SMV's adgang til finansiering.

4. Det spanske formandskab har allerede besluttet, at det vil sætte et punkt på dagsordenen for samlingen i Rådet (industri og energi) den 6.-7. juni 2002 vedrørende Det europæiske charter for SMV'er som led i opfølgningen af de forventede konklusioner fra Det Europæiske Råd i Barcelona den 15.-16. marts 2002.